Številka: 0611-25/2020/18

Datum: 1. 6. 2020

Na podlagi 43b. člena Zakona o sistemu plač v javnem sektorju (ZSPJS) (Uradni list RS, št. 108/09 – ZSPJS-UPB13, 107/09 - odl. US, 98/09 – ZIUZGK, 13/10, 59/10, 85/10, 94/10 - ZIU, 107/10, 110/11 - ZDIU12, 35/11 - ORZSPJS49a, 27/12 - odl. US, 40/12 – ZUJF, 104/12 - ZIPRS1314, 46/13, 46/13 - ZIPRS1314-A, 101/13 – ZIPRS1415, 25/14 – ZFU, 50/14, 95/14 – ZUPPJS15, 82/15, 23/17 – ZDOdv, 67/17 in 84/18) izdaja mag. Marija Tancek, inšpektorica za sistem javnih uslužbencev, v postopku **inšpekcijskega nadzora v INSTITUT JOŽEF STEFAN v angl. jeziku: Jožef Stefan Institute, Ljubljana, Slovenia, Jamova cesta 39, Ljubljana**, ki ga zastopa direktor █, naslednji

**Z A P I S N I K**

**O INŠPEKCIJSKEM NADZORU**

*Kazalo vsebine*

*I. Inšpekcijski nadzor*

*II. Razlog inšpekcijskega nadzora*

*III. Ugotovitve inšpektorice za sistem javnih uslužbencev*

*III. 1 Podatki o javnem zavodu*

*III. 2 Upoštevana pravna podlaga*

*III. 2. 1 Predpisi, kolektivne pogodbe in sodna praksa*

*III. 2. 2 Notranji akti*

*III. 3 Kontrolirani javni uslužbenci*

*III. 3. 1 █*

*III. 3. 2 █*

*III. 3. 3 █*

*III. 3. 4 █*

*III. 3. 5 █*

*III. 3. 6 █*

*III. 3. 7 █*

*III. 3. 8 █*

*III. 3. 9 █*

*III. 3. 10 █*

*III. 3. 11 Drugi prejemniki položajnega dodatka*

*III. 4 Ugotovitve inšpektorice*

*IV. Ukrepi inšpektorice za sistem javnih uslužbencev*

*V. Pouk o pravnem sredstvu*

**I. Inšpekcijski nadzor**

Inšpektorica za sistem javnih uslužbencev mag. Marija Tancek, inšpektorica višja svetnica, je v javnem zavodu INSTITUT JOŽEF STEFAN V angl.jeziku: Jožef Stefan Institute, Ljubljana, Slovenia, (javni zavod) opravila inšpekcijski nadzor na podlagi določb ZSPJS.

Inšpekcijski nadzor je inšpektorica opravila 15. 5. 2020 na sedežu Inšpektorata za javni sektor in istega dne izdala Osnutek zapisnika o inšpekcijskem nadzoru. Osnutek zapisnika je bil poslan javnemu zavodu. Javni zavod je na osnutek zapisnika podal določene pripombe, ki so v tem zapisniku že upoštevane.

**II. Razlog inšpekcijskega nadzora**

Inšpektorat za javni sektor po planu dela za 2019 izvaja sistemske nadzore nad pravilnostjo določitve in izplačila položajnega dodatka za leto 2019.

Inšpektorica je nadzor opravila pri desetih javnih uslužbencih: █.

Javni zavod je bil pozvan k dostavi vse za zadevo relevantne dokumentacije. Poleg dokumentacije, ki jo je predložil javni zavod, je v postopku inšpektorica pridobila in upoštevala še:

* podatke sodnega/poslovnega registra, ki ga vodi AJPES
* podatke Informacijskega sistema za posredovanje in analizo podatkov o plačah, drugih izplačilih in številu zaposlenih v javnem sektorju (ISPAP), pridobljene od Ministrstva za javno upravo (MJU)

Inšpektorica je pri kontroliranih javnih uslužbencih pregledala konkretne akte, ki se nanašajo na zaposlitev in plačo, ter plačilne liste za januar-december 2019. Javni zavod je posredoval seznam vseh prejemnikov položajnega dodatka za leto 2019. Poimenske sezname zaposlenih po notranjih enotah je posredoval za presečne datume 1. 1. , 1. 7. in 31. 12. 2019.

**III. Ugotovitve inšpektorice za sistem javnih uslužbencev**

**III. 1 Podatki o javnem zavodu**

Inšpektorica uvodoma ugotavlja, da je javni zavod ustanovila Republika Slovenija in da je v sodni register javni zavod vpisan od 12. 3. 1992[[1]](#footnote-1).

Funkcijo direktorja od 19. 5. 2005 opravlja █[[2]](#footnote-2).

Na dan 1. 1. 2019 je bilo v javnem zavodu zaposlenih 985 oseb in na dan 31. 12. 2019 1053 oseb. V obdobju od 1. 1.-31. 12. 2019 je položajni dodatek prejemalo 43 vodij notranje-organizacijskih enot in še štirje vodje organizacijskih podenot.[[3]](#footnote-3) Za obdobje jan.-nov. 2019 je javni zavod po podatkih ISPAP iz naslova položajnega dodatka izplačal 111.458,1 EUR[[4]](#footnote-4). Za celo leto 2019 je bilo po podatkih javnega zavoda iz naslova položajnega dodatka izplačanih 124.393,53 EUR (BOD znesek).

**III. 2 Upoštevana pravna podlaga**

**III. 2. 1 Predpisi, kolektivne pogodbe in sodna praksa**

Ugotovitve in zaključki tega zapisnika temeljijo na ugotovljenem dejanskem stanju in ob upoštevanju sledečih pravnih podlag:

* Zakon o javnih uslužbencih (ZJU) (Uradni list RS, št. 63/07 – ZJU-UPB3, 65/08, 69/08 – ZTFI-A, 69/08 – ZZavar-E in 40/12 - ZUJF)
* Zakon o razmerjih plač v javnih zavodih, državnih organih in v organih lokalnih skupnosti (ZRPJZ) (Uradni list RS, št. 18/94, 13/95, 36/96, 20/97, 39/99, 86/99 in 98/99)
* ZSPJS
* Uredba o kriterijih za določitev višine položajnega dodatka za javne uslužbence (Uradni list RS, št. 85/10)
* Uredba o enotni metodologiji in obrazcih za obračun in izplačilo plač v javnem sektorju (Uradni list RS, št. 14/09, 23/09, 48/09, 113/09, 25/10, 67/10, 105/10, 45/12, 24/13, 51/13, 12/14, 24/14, 52/14, 59/14, 24/15, 3/16, 70/16, 14/17, 68/17, 6/19, 51/19, 59/19 in 78/19)
* Odločba opr. št. U-I-128/11-18 z dne 14. 2. 2013 (Uradni list RS, št. 20/13), v kateri je Ustavno sodišče Republike Slovenije zapisalo, da zakonita plača po 3. odstavku 3. člena ZSPJS predpostavlja zakonitost plače prejšnjega plačnega sistema, kar izhaja tudi iz prvega odstavka 49a. člena ZSPJS. Če je ta nezakonita, je treba skladno s 3., 3a. in 49a. členom ZSPJS to nezakonitost odpraviti ne glede na to, ali se to odpravi pri prevedbi po 49a. členu ZSPJS ali kadar koli se to ugotovi.
* Razlaga veljavnega 3a. člena ZSPSJ v povezavi z odločitvijo Vrhovnega sodišča RS, opr. št. VIII Ips 256/2016 (dopis ministra za javno upravo št. 0100-219/2017/1 z dne 4. 4. 2017)
* Uredba o plačah direktorjev v javnem sektorju (Uradni list RS, št. 68/17, 4/18 in 30/18)
* Kolektivna pogodba za javni sektor (KPJS) (Uradni list RS, št. 57/08, 86/08, 112/08, 3/09, 16/09, 23/09, 33/09, 48/09, 91/09, 31/10, 83/10, 89/10, 89/10, 89/10, 89/10, 89/10, 89/10, 59/11, 6/12, 40/12, 22/13, 22/13, 22/13, 46/13, 101/2013 – ZIPRS1415, 45/14, 95/14, 91/15, 21/17, 46/17, 69/17 in 80/18)
* Kolektivna pogodba za raziskovalno dejavnost (KPRD) (Uradni list RS, št. 45/92, 50/92 – popr., 5/93, 18/94 – ZRPJZ, 50/94, 45/96, 51/98, 73/98 – popr., 39/99 – ZMPUPR, 106/99, 107/00, 64/01, 84/01, 85/01 – popr., 43/06 – ZKolP, 61/08, 67/08, 40/12, 46/13, 106/15, 46/17 in 80/18)
* Kolektivna pogodba za državno upravo, uprave pravosodnih organov in uprave samoupravnih lokalnih skupnosti - tarifni del (Uradni list RS, št. 60/08, 106/15, 51/16, 46/17, 58/17 – popr. in 80/18)

ZSPJS v 23. členu določa, da javnim uslužbencem, razen direktorjem, pripada tudi položajni dodatek. V 24. členu ZSPJS je položajni dodatek opredeljen kot del plače, ki pripada javnemu uslužbencu, ki izvršuje pooblastila v zvezi z vodenjem, usklajevanjem in izvajanjem dela kot vodja notranje organizacijske enote, vrednotenje teh nalog pa ni vključeno v osnovno plačo delovnega mesta, naziva ali funkcije. Višina položajnega dodatka znaša med 5 % in 12 % osnovne plače. Kriterije za določitev njegove višine določa Uredba o kriterijih za določitev višine položajnega dodatka za javne uslužbence

Položajni dodatek mora biti določen v konkretnem aktu javnega uslužbenca (drugi odstavek 3. člena ZSPJS).

Uredba o enotni metodologiji in obrazcih za obračun in izplačilo plač v javnem sektorju za položajni dodatek določa tri šifre izplačil: C010: položajni dodatek; C011: položajni dodatek – nadomeščanje (ko javni uslužbenec nadomešča vodjo) in C012: položajni dodatek – nadomeščanje (ko vodja nadomešča vodjo).

**III. 2. 2 Notranji akti javnega zavoda**

Od notranjih pravnih aktov delovanje javnega zavoda na področju, ki je relevanten za predmet inšpekcijskega nadzora, urejajo oz. so urejali:

* Odlok o preoblikovanju Instituta »Jožef Stefan« v Ljubljani v javni raziskovalni zavod (Uradni list RS, št. 13/92, 65/99, 71/02, 91/02, 11/06, 47/11, 72/11 in 79/14)
* Statut Instituta »Jožef Stefan« (prečiščeno besedilo z dne 18. 10. 2012 ter spremembe in dopolnitve z dne 10. 12. 2014)
* Pravilnik o sistemizaciji delovnih mest na Institutu »Jožef Stefan« (čistopis z dne 29. 2. 2016 ter spremembe in dopolnitve z dne 17. 8. 2016, 15. 12. 2016, 30. 9. 2017, 12. 7. 2018 in 21. 12. 2018)
* Pravila o organiziranosti Instituta »Jožef Stefan« z dne 19. 12. 2003
* Pravila o organiziranosti Instituta »Jožef Stefan« z dne 12. 12. 2019 (uveljavljena z 12. 12. 2019)

Notranji akti so objavljeni na intranetu javnega zavoda.[[5]](#footnote-5) Javni zavod nima notranjega akta, ki bi urejal vodenje notranje-organizacijskih enot in položajni dodatek[[6]](#footnote-6).

Odlok o preoblikovanju javnega zavoda v drugem odstavku 5. člena določa, da se organiziranost javnega zavoda določi s statutom oz. pravili o organiziranosti.

Statut v 13. členu določa, da notranjo organizacijo podrobneje urejajo pravila o organiziranosti, ki jih sprejme direktor javnega zavoda na podlagi mnenja Znanstvenega sveta javnega zavoda in v soglasju z Upravnim odborom javnega zavoda. Statut v 14. členu določa, da o ustanovitvi ali ukinitvi organizacijskih enot odloča direktor in da je v določenih primerih potrebno mnenje Znanstvenega sveta.

Pravila o organiziranosti določajo tudi organizacijsko shemo javnega zavoda, ki je od 12. 12. 2019 sledeča (50 notranje organizacijskih enot):

***ODSEKI IN SAMOSTOJNI LABORATORIJ***

*Teoretična fizika (F-1)*

*Fizika nizkih in srednjih energij (F-2)*

*Tanke plasti in površine (F-3)*

*Tehnologija površin in optoelektronika (F-4)*

*Fizika trdne snovi (F-5)*

*Laboratorij za plinsko elektroniko (F-6)*

*Kompleksne snovi (F-7)*

*Reaktorska fizika (F-8)*

*Eksperimentalna fizika osnovnih delcev (F-9)*

*Biokemija, molekularna in strukturna biologija (B-1)*

*Molekularne in biomedicinske znanosti (B-2)*

*Biotehnologija (B-3)*

*Anorganska kemija in tehnologija (K-1)*

*Fizikalna in organska kemija (K-3)*

*Elektronska keramika (K-5)*

*Nanostrukturni materiali (K-7)*

*Sinteza materialov (K-8)*

*Raziskave sodobnih materialov (K-9)*

*Znanosti o okolju (O-2)*

*Avtomatika, biokibernetika in robotika (E-1)*

*Sistemi in vodenje (E-2)*

*Umetna inteligenca (E-3)*

*Odprti sistemi in mreže (E-5)*

*Komunikacijski sistemi (E-6)*

*Računalniški sistemi (E-7)*

*Tehnologija znanja (E-8)*

*Inteligentni sistemi(E-9)*

*Reaktorska tehnika (R-4)*

***CENTRI***

*Znanstvenoinformacijski center (ZIC)*

*Center za mrežno infrastrukturo (CMI)*

*Reaktorski infrastrukturni center (RIC)*

*Center za energetsko učinkovitost (CEU)*

*Izobraževalni center za jedrsko tehnologijo Milana Čopiča (ICJT)*

*Center za prenos znanja na področju informacijskih tehnologij (CT-3)*

*Center za elektronsko mikroskopijo in mikroanalizo (CEMM)*

*Center za prenos tehnologij in inovacij (CTT)*

*Center za Pametna mesta in skupnosti (CPMiS)*

*Center – Tovarne prihodnosti (CToP)*

***SLUŽBE IN PODPORNE DEJAVNOSTI***

*SLUŽBE IN SERVISI*

*Direktorjeva pisarna (U-1)*

*Sekretariat (U-2)*

*Nabavna služba (U-3)*

*Finančno računovodska služba (U-4)*

*Služba za poslovno informatiko (U-5)*

*Mednarodna projektna pisarna (U-6)*

*Tehnični servisi (TS)*

*PODPORNE DEJAVNOSTI*

*Služba za varstvo pred ionizirajočim sevanjem (SVPIS)*

*Služba za zagotovitev in kontrolo kakovosti (QA)*

*Mrežni infrastrukturni center reaktorja (MICR)*

*Služba za ravnanje z odpadnimi kemikalijami (SROK)*

*Delavnice (D)*

Pravilnik o sistemizaciji delovnih mest določa nabor možnih delovnih mest v javnem zavodu – gre za 106 različnih delovnih mest. Na splošno je določeno, v katerih organizacijskih enotah se pojavljajo (npr. »Odseki, Centri, Podporne dejavnosti«, »Službe in servisi«). Notranjih organizacijskih enot pravilnik ne določa, ravno tako ne določa števila posameznih delovnih mest (v posameznih notranje organizacijskih enotah).

Kadrovski načrt javnega zavoda je za 31. 12. 2019 načrtoval 999 zaposlenih (v osebah) in 875,7 zaposlenih (FTE) oz. po rebalansu II 1051 zaposlenih (v osebah).[[7]](#footnote-7)

Posebnih določb glede določanja števila zaposlenih in odločanja o sklepanju delovnih razmerij notranji akti javnega zavoda nimajo. Odlok o preoblikovanju v prvem odstavku 9. člena določa, da delo in poslovanje javnega zavoda vodi direktor. Statut pristojnosti direktorja opredeljuje nekoliko podrobneje[[8]](#footnote-8).

*Javni zavod je pojasnil[[9]](#footnote-9), da ima dejansko sistemiziranih 177 delovnih mest, ki jih je ob koncu leta 2019 zasedalo 1053 zaposlenih[[10]](#footnote-10), ter da število 106 delovnih mest izhaja, v kolikor delovna mesta štejemo po šifrah iz KPRD. V kolikor pa izhajamo iz šifer delovnih mest v sistemizaciji, pa je število dejansko sistemiziranih delovnih mest, kot rečeno 177, saj se pri določenih delovnih mestih znotraj istega delovnega mesta po KPRD opis del in nalog nekoliko razlikuje, zato smo jih razdelili z dodatno šifro (primer DM Strokovno raziskovalni sodelavec, šifra DM po KPRD H019003, šifra DM po sistemizaciji IJS H019003\_1, H019003\_2, H019003\_3, H019003\_4).*

*Nadalje je javni zavod pojasnil, da pri določanju položajnega dodatka za vodjo posamezne organizacijske enote upoštevajo število dejansko zaposlenih v posamezni organizacijski enoti na mesečni ravni. Delo v veliki večini organizacijskih enot je organizacijsko gledano zelo dinamično, saj je zaradi projektne organizacije in projektnega financiranja včasih, v zelo kratkem času, potrebno zagotoviti dodatno zaposlovanje novih sodelavcev. Velja pa tudi nasprotno, ko se projekti iztečejo, če je zaposlitev (zaradi projektnega dela) sklenjena za določen čas, se število zaposlenih lahko tudi zmanjša. O številu konkretnih delovnih mest oz. o zasedenosti le - teh, upoštevaje seveda sistemizirana delovna mesta odloča direktor na predlog vodje organizacijske enote, ki pa mora biti finančno podprt. Odločitev o novem delovnem mestu oz. novi zaposlitvi je dokončno sprejeta s sklenitvijo pogodbe o zaposlitvi, ki jo kot zastopnik delodajalca podpiše direktor.*

*Ugotovitve inšpektorice:*

***Pravilnik o sistemizaciji delovnih mest ne določa števila predvidenih delovnih mest po organizacijskih enotah, kar je nepravilno***. Pravilnik določa zgolj nabor možnih delovnih mest. Katera med njimi za svoje delovne procese javni zavod dejansko potrebuje, v katerih notranje organizacijskih enotah (NOE) in v kolikšnem obsegu (torej številu), pa iz sistemizacije ni razvidno.

Delovna mesta, potrebna za izvajanje nalog javnega zavoda, morajo biti namreč določena (prvi odstavek 21. člena ZJU in 6. točka 2. člena ZSPJS). V primeru vzpostavljenih NOE mora biti določena tudi sestava vsake NOE s strukturo in številom delovnih mest. Treba je torej določiti vsako delovno mesto, ga umestiti v NOE in podrobneje opredeliti. Izhaja se iz NOE, saj je delovno mesto v organizacijski strukturi najnižja organizacijska enota, ki ima v okviru delovnega ali poklicnega področja opredeljene glavne naloge (7. točka 2. člena ZSPJS).

Navedeno je med drugim pogoj za vodenje evidence o dejanski zasedenosti delovnih mest in evidence o strukturi javnih uslužbencev po nazivih (obvezni po drugem odstavku 21. člena ZJU) ter za določanje položajnih delovnih mest in izplačilo položajnega dodatka. Skladno s tretjim in četrtim odstavkom 3. člena Uredbe o kriterijih za določitev višine položajnega dodatka za javne uslužbence namreč javnemu uslužbencu ***pripada položajni dodatek samo v primeru, ko je v posamezni notranji organizacijski enoti na sistemiziranih delovnih mestih zaposleno minimalno predpisano število javnih uslužbencev***. Nadalje navedena uredba v 4. členu izrecno določa, da je višina položajnega dodatka odvisna od števila zaposlenih na sistemiziranih delovnih mestih in v nazivih v notranji organizacijski enoti.

**III. 3 Kontrolirani javni uslužbenci**

**III. 3. 1 █, vodja Odseka za sisteme in vodenje (E2)**

Javni uslužbenec ima pogodbo o zaposlitvi sklenjeno za nedoločen čas, za delovno mesto strokovno raziskovalni svetnik (H019004, IX. TR, PR od 8. 12. 2018 53-57) v Odseku za sisteme in vodenje (E2), določen ima »56. plačni razred (51. + 5 napred.) na dan 1. 1. 2019«[[11]](#footnote-11). Javni uslužbenec je bil za vodjo Odseka za sisteme in vodenje (E2) za štiriletni mandat imenovan s 1. 1. 2018.[[12]](#footnote-12)

|  |  |  |
| --- | --- | --- |
| Obdobje | Število JU v NOE | Višina položajnega dodatka |
| 2019 | 26 | 8 % |

**III. 3. 2 █, vodja Odseka za znanosti o okolju (O2)**

Javna uslužbenka ima pogodbo o zaposlitvi sklenjeno za nedoločen čas, za delovno mesto znanstveni svetnik – vodja Odseka za znanosti o okolju (O2) (H019008, IX. TR, PR od 8. 12. 2018 53-57), določen ima 57. plačni razred.[[13]](#footnote-13) Javna uslužbenka je bila za vodjo Odseka za znanosti o okolju (O2) za štiriletni mandat imenovana s 1. 5. 2017.[[14]](#footnote-14)

|  |  |  |
| --- | --- | --- |
| Obdobje | Število JU v NOE | Višina položajnega dodatka |
| 2019 | 51 | 12 % |

**III. 3. 3 █, vodja Odseka za tehnologije znanja (E8)**

Javna uslužbenka ima pogodbo o zaposlitvi sklenjeno za nedoločen čas, za delovno mesto znanstveni svetnik – vodja Odseka za tehnologije znanja (E8) (H019008, IX. TR, PR od 8. 12. 2018 53-57), določen ima 57. plačni razred.[[15]](#footnote-15) Javna uslužbenka je bila za vodjo Odseka za tehnologije znanja (E8) za štiriletni mandat imenovana s 1. 4. 2016.[[16]](#footnote-16)

|  |  |  |
| --- | --- | --- |
| Obdobje | Število JU v NOE | Višina položajnega dodatka |
| Jan-maj 2019 | 42 | 12 % |
| Junij-avg 2019 | 40 | 10 % |
| Sept-dec 2019 | 42 | 12 % |

**III. 3. 4 █, vodja Odseka za eksperimentalno fiziko osnovnih delcev (F9)**

Javni uslužbenec ima pogodbo o zaposlitvi sklenjeno za določen čas (čas mandata) s krajšim delovnim časom 8 ur na teden, za delovno mesto znanstveni svetnik – vodja Odseka za eksperimentalno fiziko osnovnih delcev (F9) (H019008, IX. TR, PR od 8. 12. 2018 53-57), določen ima 57. plačni razred.[[17]](#footnote-17) Javni uslužbenec je bil za vodjo Odseka za eksperimentalno fiziko osnovnih delcev (F9) za štiriletni mandat imenovan s 1. 5. 2018.[[18]](#footnote-18)

|  |  |  |
| --- | --- | --- |
| Obdobje | Število JU v NOE | Višina položajnega dodatka |
| Jan-feb 2019 | 31 | 10 % |
| Marec-dec 2019 | 29 | 8 % |

**III. 3. 5 █, vodja Laboratorija za umetno inteligenco (E3)**

Javna uslužbenka ima pogodbo o zaposlitvi sklenjeno za nedoločen čas, za delovno mesto višji znanstveni sodelavec – vodja Laboratorija za umetno inteligenco (E3) (H019006, IX. TR, PR od 8. 12. 2018 49-57), določen ima »56. (49. + 9 napred.) plačni razred na dan 1. 1. 2019«[[19]](#footnote-19). Javna uslužbenka je bila za vodjo Laboratorija za umetno inteligenco (E3) za štiriletni mandat imenovana s 1. 5. 2016.[[20]](#footnote-20)

|  |  |  |
| --- | --- | --- |
| Obdobje | Število JU v NOE | Višina položajnega dodatka |
| Jan 2019 | 42?**\*** | 10 % |
| Feb.-dec 2019 | 42 | 12 % |

**\***Podatek iz tabel o številu zaposlenih na dan 1. 1. 2019. Po pojasnilih javnega zavoda z dne 16. 4. 2020 se je število zaposlenih 1. 2. povečalo na 42 in poračun za februar je bil narejen pri plači za marec 2019. Poračun potrjuje plačilna lista javne uslužbenke za marec 2019.

**III. 3. 6 █, vodja Odseka za fiziko trdne snovi (F5)**

Javni uslužbenec ima pogodbo o zaposlitvi sklenjeno za določen čas (čas mandata) s krajšim delovnim časom 8 ur na teden, za delovno mesto znanstveni svetnik – vodja Odseka za fiziko trdne snovi (F5) (H019008, IX. TR, PR od 8. 12. 2018 53-57), določen ima 57. plačni razred.[[21]](#footnote-21) Javni uslužbenec je bil za vodjo Odseka za fiziko trdne snovi (F5) za štiriletni mandat imenovan s 1. 4. 2018.[[22]](#footnote-22)

|  |  |  |
| --- | --- | --- |
| Obdobje | Število JU v NOE | Višina položajnega dodatka |
| 2019 | 86 | 12 % |

**III. 3. 7 █, vodja Centra Tovarne prihodnosti (CTOP)**

Javni uslužbenec ima pogodbo o zaposlitvi dejansko sklenjeno za določen čas (čas trajanja projekta – 1. 4. 2018-31. 12. 2021), za delovno mesto projektni inženir – vodja Centra Tovarne prihodnosti (CTOP) (J017219, VII/2 TR, PR od 8. 12. 2018 43-53), določen ima »47. (42. + 5 napred.) plačni razred na dan 1. 1. 2019«[[23]](#footnote-23). Javni uslužbenec je bil za vodjo Centra Tovarne prihodnosti (CTOP) za čas pogodbenega razmerja, tj. od 1. 4. 2018 do 31. 12. 2021, imenovan s 1. 4. 2018.[[24]](#footnote-24)

|  |  |  |
| --- | --- | --- |
| Obdobje | Število JU v NOE | Višina položajnega dodatka |
| 2019 | 4 | 5 % |

**III. 3. 8 █, vodja Odseka za reaktorsko fiziko (F8)**

Javni uslužbenec ima pogodbo o zaposlitvi sklenjeno za nedoločen čas, za delovno mesto višji znanstveni sodelavec – vodja Odseka za reaktorsko fiziko (F8) (H019006, IX. TR, PR od 8. 12. 2018 49-57), določen ima »51. (47. + 4 napred.) plačni razred na dan 1. 1. 2019«[[25]](#footnote-25). Javni uslužbenec je bil za vodjo Odseka za reaktorsko fiziko (F8) za štiriletni mandat imenovan s 1. 10. 2018.[[26]](#footnote-26)

|  |  |  |
| --- | --- | --- |
| Obdobje | Število JU v NOE | Višina položajnega dodatka |
| 2019 | 26 | 8 % |

**III. 3. 9 █, vodja Službe varstva pred ionizirajočimi sevanji (SVPIS)**

Javni uslužbenec ima pogodbo o zaposlitvi sklenjeno za nedoločen čas, za delovno mesto svetovalec VIII – vodja Službe varstva pred ionizirajočimi sevanji (SVPIS) (J018004, VIII. TR, PR od 8. 12. 2018 43-53), določen ima »52. (42. + 9 + 1 napred.) plačni razred na dan 1. 12. 2019«[[27]](#footnote-27).

|  |  |  |
| --- | --- | --- |
| Obdobje | Število JU v NOE | Višina položajnega dodatka |
| 2019 | 5 | 5 % |

**III. 3. 10 █, vodja Odseka za avtomatiko, biokibernetiko in robotiko (E1)**

Javni uslužbenec ima pogodbo o zaposlitvi sklenjeno za nedoločen čas, za delovno mesto znanstveni svetnik – vodja Odseka za avtomatiko, biokibernetiko in robotiko (E1) (H019008, IX. TR, PR od 8. 12. 2018 53-57), določen ima »56. (51. + 5 napred.) plačni razred na dan 1. 1. 2019«[[28]](#footnote-28). Javni uslužbenec je bil za vodjo Odseka za avtomatiko, biokibernetiko in robotiko (E1) za štiriletni mandat imenovan s 1. 5. 2017.[[29]](#footnote-29)

|  |  |  |
| --- | --- | --- |
| Obdobje | Število JU v NOE | Višina položajnega dodatka |
| Jan-april 2019 | 43 | 12 % |
| Maj-dec 2019 | 39 | 10 % |

**III. 3. 11 Drugi prejemniki položajnega dodatka**

Iz predložene dokumentacije je razvidno, da sta položajni dodatek v letu 2019 prejemali tudi osebi, ki sta zasedali delovno mesto oz. opravljali naloge **sekretarja inštituta (na javnem zavodu z več kot 200 zaposlenimi)** (**J017907**, VII/2 TR, PR od 8. 12. 2018 40-50): █in █(slednji za obdobje 9.-31. 12. 2019) v višini 8 %.

Gre za posebej oblikovano vodstveno delovno mesto, ki je kot tako že ovrednoteno z višjim plačnim razredom. To se kaže tudi v tem, da je sekretar inštituta z manj zaposlenimi in istim TR uvrščen nižje, in sicer je razpon PR na delovnem mestu sekretar inštituta (na javnem zavodu z do 200 zaposlenimi), J017907, 36-46, pri čemer sta obe delovni mesti uvrščeni v isti kolektivni pogodbi (KPRD). ***Položajni dodatek je zato izključen*** (prvi odstavek 24. člena ZSPJS).

*Javni zavod je pojasnil[[30]](#footnote-30), da sekretarka javnega zavoda prejema položajni dodatek, saj dela, naloge in pooblastila, ki jih opravlja in izvršuje v mandatu (s trajanjem štirih let) podeljenem s strani direktorja javnega zavoda, kot vodja sekretariata, bistveno presegajo opis in vrednotenje del in nalog, kot jih določa delovno mesto Sekretarke inštituta.*

**III. 4 Ugotovitve inšpektorice**

Inšpektorica je predhodno že ugotovila, da je sistemizacija javnega zavoda neusklajena s predpisi, saj ne določa predvidenih delovnih mest po NOE, ampak zgolj nabor možnih delovnih mest v javnem zavodu. Tudi položajna delovna mesta v sistemizaciji niso določena ali pa so sicer določena kot možna, vendar ni znano, v katerih NOE naj bi ta mesta obstajala (npr. vodja področja/enote I-VIII (več kot 5 zaposlenih na javnem zavodu z več kot 200 zaposlenimi) ali kakšna so delovna mesta znotraj njihove NOE (npr. sekretar instituta, vodja nabavno prodajne službe (na javnem zavodu z več kot 200 zaposlenimi)).

Dokumentacija javnega zavoda glede NOE, vodij NOE in števila zaposlenih javnih uslužbencev znotraj posamezne NOE je sicer urejena in omogoča kontrolo obračunanega in izplačanega položajnega dodatka.

Kontrolirani javni uslužbenci imajo pogodbo o zaposlitvi sklenjeno za nepoložajno delovno mesto. Status vodje so skladno s statutom javnega zavoda pridobili na različne načine:

* za štiriletni mandat, status pridobljen po predhodnem javnem razpisu in soglasju Znanstvenega sveta javnega zavoda s sklepom direktorja javnega zavoda (osem javnih uslužbencev)
* za čas trajanja projekta, status pridobljen po predhodni objavi na zavodu za zaposlovanje s sklepom direktorja javnega zavoda (█)
* za nedoločen čas, s sklenitvijo pogodbe o zaposlitvi za delovno mesto vodje (█)

Kontrolirani javni uslužbenci ***nimajo konkretnega akta, ki jim priznava pravico do položajnega dodatka***, kar je nepravilno.

***Pogodbe kontroliranih javnih uslužbencev o zaposlitvi s pripadajočimi aneksi:***

* PLAČNI RAZREDI: Pogodbe o zaposlitvi so bile sicer usklajene z zvišanimi uvrstitvami delovnih mest javnih uslužbencev v Aneksu št. 12 h KPJS, Aneksu h KPRD, Aneksu št. 4 h Kolektivni pogodbi za državno upravo, uprave pravosodnih organov in uprave samoupravnih lokalnih skupnosti – tarifni del in Uredbi o spremembi Uredbe o uvrstitvi delovnih mest v javnih agencijah, javnih skladih in javnih zavodih v plačne razrede (vse Uradni list RS, št. 80/18). Javni uslužbenci imajo tako v pogodbah o zaposlitvi z aneksi ***določene nove plačne razrede, vendar ne povsem ustrezno***. Na javne uslužbence, ki so bili že predhodno uvrščeni v najvišji možni, tj. 57. plačni razred[[31]](#footnote-31) (█, █, █in █) sprememba ni vplivala. Spremenjena uvrstitev delovnega mesta pri ostalih javnih uslužbencih pa ni bila upoštevana ustrezno; določen je bil namreč ***zgolj »plačni razred« javnega uslužbenca na dan 1. 1. 2019 oz. 1. 12. 2019*** (slednji pri █) - morali pa bi biti določeni uvrstitveni PR JU na dan 8. 12. 2018 in 1. 12. 2019 ter izplačilni PR JU na dan 1. 1. 2019, 1. 12. 2019 in 1. 9. 2020.

Inšpektorica ugotavlja, ***da kljub opisanim neuskladitvam pri obračunu in izplačilu plač do nepravilnosti ni prišlo***, saj so se pravilno upoštevali novi izplačilni plačni razredi javnih uslužbencev in njihove vrednosti.

* DODATKI: ***Pogodbe o zaposlitvi ne vsebujejo določbe o dodatkih in njihovi vrednosti na dan sklenitve pogodbe o zaposlitvi oz. aneksa.*** Skladno z drugim odstavkom 3. člena ZSPJS gre za bistveno sestavino pogodbe o zaposlitvi oz. drugega konkretnega akta, ki določa plačo javnega uslužbenca. V nekaterih primerih pogodbe vsebujejo določbo, da javnemu uslužbencu dodatki pripadajo skladno s pravno podlago, ki ureja plače, kar ne zadošča.
* VREDNOSTI PLAČNIH RAZREDOV: ***V več primerih niso določene nominalne vrednosti plačnih razredov javnih uslužbencev*** (█, █, █, █, in █). Določitev zgolj plačnega razreda ne zadošča, treba je zapisati tudi nominalni znesek osnovne plače javnega uslužbenca. Pogodbe oz. aneksi so v navedenih primerih sicer vsebovale bruto plačo v EUR, vendar to ni ustrezno, če ni znana sestava tega zneska ali če se ta znesek ni prilagodil novemu, zvišanemu plačnemu razredu (█) ali če je dvignila vrednost plačnega razreda, ki sicer ostaja enak (█[[32]](#footnote-32)). Skladno z drugim odstavkom 3. člena ZSPJS je v konkretnem aktu javnega uslužbenca treba določiti vsaj pravno podlago za določitev plače in posameznih delov plače, plačni razred in druge sestavine plače v skladu s tem zakonom, predpisi in drugimi akti, izdanimi na njihovi podlagi ter kolektivnimi pogodbami, višino posameznih elementov plače na dan sklenitve pogodbe, izdaje sklepa oziroma odločbe in usklajevanja plače.

Pri poračunih plače (█pri plači za marec 2019 in █pri plači za februar 2019 – oba sta se nanašala na predhodni mesec) je javni zavod uporabil šifri C900 in A900, kar je nepravilno. Poračuni za preteklo obdobje - ***oznake vrst izplačil 900 se uporabljajo samo za izplačila, starejša od 13 mesecev glede na tekoči obračun plače***, kot to določa Uredba o enotni metodologiji in obrazcih za obračun in izplačilo plač v javnem sektorju.

**IV. Ukrepi inšpektorice za sistem javnih uslužbencev**

Na podlagi prvega odstavka 43č. člena ZSPJS inšpektorica **o d r e j a direktorju**, da kot odgovorna oseba skladno z ugotovitvami inšpektorice:

* *v treh mesecih od prejema tega zapisnika sprejme pravilnik (o spremembah in dopolnitvah pravilnika) o sistemizaciji delovnih mest, v katerem bo povzel notranjo organizacijo in določil delovna mesta, potrebna za izvajanje nalog javnega zavoda*
* *da pogodbe o zaposlitvi vseh desetih kontroliranih javnih uslužbencev uskladi z drugim odstavkom 3. člena ZSPJS (jasna določitev plačnih razredov, določitev nominalnih vrednosti plačnih razredov, določitev dodatkov po vrsti in višini)*
* *da morebitne istovrstne nepravilnosti preveri in odpravi tudi pri javnih uslužbencih, ki niso bili pregledani v okviru tega inšpekcijskega postopka*
* *da javni uslužbenki █, zaposleni na DM sekretar inštituta (na javnem zavodu z več kot 200 zaposlenimi) (J017907) in drugim javnim uslužbencem, ki zasedajo položajno delovno mesto, pri katerem je vrednotenje izvrševanja pooblastil v zvezi z vodenjem, usklajevanjem in izvajanjem dela kot vodja notranje organizacijske enote že vključeno v osnovno plačo njihovega delovnega mesta izplača plačo v skladu s predpisi ne glede na pogodbo o zaposlitvi, odločbo ali sklep skladno s petim odstavkom 3. člena ZSPSJ (prenehanje izplačevanja nezakonitega položajnega dodatka)*
* *da pri poračunih plače v bodoče uporablja pravilne šifre izplačil - kot jih določa veljavna* *Uredba o enotni metodologiji in obrazcih za obračun in izplačilo plač v javnem sektorju*

Direktor je dolžan *v štirih mesecih od prejema tega zapisnika Inšpektoratu za javni sektor poročati o izvedenih ukrepih in za kontrolirane javne uslužbence predložiti listinska dokazila o odpravljenih nepravilnostih.*

**V. Pouk o pravnem sredstvu**

Predstojnik lahko poda ugovor zoper ta zapisnik v roku osmih dni po vročitvi zapisnika. Ugovor lahko poda tudi reprezentativni sindikat pri delodajalcu, ki mu je bil na podlagi 43b. člena ZSPJS poslan zapisnik v delu, ki se nanaša na ukrepe glede spremembe oziroma dopolnitve sistemizacije.

Pisni ugovor se lahko vloži neposredno pri Inšpektoratu za javni sektor, Tržaška 21, 1000 Ljubljana ali pošlje priporočeno po pošti, lahko pa se poda tudi ustno na zapisnik. O ugovoru bo odločil minister za javno upravo.

Na podlagi 23. člena Zakona o upravnih taksah za ugovor ni treba plačati upravne takse.

mag. Marija Tancek

INŠPEKTORICA VIŠJA SVETNICA

Inšpektorica za sistem javnih uslužbencev

Vročiti:

|  |
| --- |
| 1. █, direktor, Institut »Jožef Stefan«, Jamova cesta 39, Ljubljana – osebno po ZUP 2. █, predsednik, Sindikat Instituta "Jožef Stefan", Jamova cesta 39, Ljubljana – osebno po ZUP /del zapisnika, ki se nanaša na sistemizacijo/ 3. Ministrstvo za izobraževanje, znanost in šport: [gp.mizs@gov.si](mailto:gp.mizs@gov.si) |
| 1. █, minister, Ministrstvo za javno upravo: [gp.mju@gov.si](mailto:gp.mju@gov.si) |
|  |

1. Redni izpis iz sodnega/poslovnega registra z dne 15. 5. 2020. [↑](#footnote-ref-1)
2. Zgodovinski izpis iz sodnega/poslovnega registra z dne 15. 5. 2020. [↑](#footnote-ref-2)
3. Podatki iz dopisa javnega zavoda z dne 17. 2. 2020. [↑](#footnote-ref-3)
4. E-pošta MJU z dne 18. 2. 2020. [↑](#footnote-ref-4)
5. Razvidno iz priloženega izpisa (posnetek zaslona intranetne strani) v dopisu javnega zavoda z dne 17. 2. 2020. [↑](#footnote-ref-5)
6. Podatek iz dopisa javnega zavoda z dne 17. 2. 2020. [↑](#footnote-ref-6)
7. Kadrovski načrt za leto 2019, tabele z dne 31. 1. 2019 in Rebalans december 2019 (priloge dopisu javnega zavoda z dne 28. 2. 2020). [↑](#footnote-ref-7)
8. V 21. členu je določeno, da direktor opravlja poslovodno in strokovno funkcijo, ki zajemata izvajanje programske usmerjenosti, organizacijo in vodenje dela, poslovanje javnega zavoda ter odgovornost za zakonitost dela. V okviru svoje pristojnosti direktor zastopa in predstavlja javni zavod, organizira in vodi delo ter poslovanja javnega zavoda, organizira in skrbi za izvajanje programa dela javnega zavoda, izvršuje sklepe Upravnega odbora, sprejema posamezne splošne akte javnega zavoda v skladu z zakonom in drugimi predpisi, odloča o pravicah, obveznostih in odgovornostih delavcev iz delovnega razmerja v skladu z zakonom in drugimi predpisi, imenuje strokovne komisije in druga delovna telesa za reševanje posameznih vprašanj, ki so v njegovi pristojnosti ter opravlja druge naloge v skladu s predpisi. [↑](#footnote-ref-8)
9. E-pošta █, sekretarke javnega zavoda z dne 16. 4. 2020. [↑](#footnote-ref-9)
10. Glede morebitne prekoračitve kadrovskega načrta za leto 2019 je javni zavod v e-pošti z dne 11. 5. 2020 pojasnil, da prekoračitve ni bilo in se skliceval na število zaposlenih na dan 1. 1. 2020 v FTE. Tako je navedel, da je bilo po zadnjem rebalansu Programa dela, finančnega in kadrovskega načrta za leto 2019 (potrjeno v decembru 2019) načrtovano število zaposlenih na dan 01. 01. 2020 920 (v FTE), dejansko realizirano število zaposlitev na dan 01. 01. 2020 pa je bilo 915,35 (v FTE).

    Inšpektorica iz predložene dokumentacije ugotavlja, da je bil ***kadrovski načrt za leto 2019 prekoračen***. Javni zavod na dan 31. 12. 2019 imel dovoljeno število zaposlenih v osebah 1051, kar je bilo prekoračeno za dve osebi. V FTE je bilo dovoljeno število zaposlenih na dan 31. 12. 2019 875,7 (rebalans iz decembra 2019 tega števila namreč ni spremenil). Dan kasneje je bilo v FTE po podatkih javnega zavoda 915,35 zaposlenih. [↑](#footnote-ref-10)
11. Pogodba o zaposlitvi z dne 29. 12. 2017. [↑](#footnote-ref-11)
12. Sklep direktorja javnega zavoda z dne 28. 12. 2017. [↑](#footnote-ref-12)
13. Pogodba o zaposlitvi z dne 25. 4. 2017 in aneks št. 1 z dne 21. 1. 2019. [↑](#footnote-ref-13)
14. Sklep direktorja javnega zavoda z dne 25. 4. 2017. [↑](#footnote-ref-14)
15. Pogodba o zaposlitvi z dne 22. 3. 2016 in aneks št. 1 z dne 21. 1. 2019. [↑](#footnote-ref-15)
16. Sklep direktorja javnega zavoda z dne 21. 3. 2016. [↑](#footnote-ref-16)
17. Pogodba o zaposlitvi z dne 24. 4. 2018. [↑](#footnote-ref-17)
18. Sklep direktorja javnega zavoda z dne 23. 4. 2018. [↑](#footnote-ref-18)
19. Pogodba o zaposlitvi z dne 25. 4. 2016, aneks št. 1 z dne 20. 6. 2016 in aneks št. 2 z dne 21. 1. 2019. [↑](#footnote-ref-19)
20. Sklep direktorja javnega zavoda z dne 25. 4. 2016. [↑](#footnote-ref-20)
21. Pogodba o zaposlitvi z dne 20. 2. 2018 in aneks št. 1 z dne 21. 1. 2019. [↑](#footnote-ref-21)
22. Sklep direktorja javnega zavoda z dne 20. 2. 2018. [↑](#footnote-ref-22)
23. ***Pogodba o zaposlitvi ni datirana in ni podpisana (ne s strani delodajalca ne s strani javnega uslužbenca)*** in soglasje █, ministrice za izobraževanje, znanost in šport k uvrstitvi v pet razredov višji, tj. 46. plačni razred z dne 16. 3. 2018. [↑](#footnote-ref-23)
24. Sklep direktorja javnega zavoda z dne 25. 3. 2018. [↑](#footnote-ref-24)
25. Pogodba o zaposlitvi z dne 4. 9. 2018 in aneks št. 1 z dne 21. 1. 2019. [↑](#footnote-ref-25)
26. Sklep nenavedene osebe po pooblastilu direktorja javnega zavoda z dne 24. 9. 2018. [↑](#footnote-ref-26)
27. Pogodba o zaposlitvi z dne 8. 9. 2008, aneksi št. 1-4 in aneks št. 5 z dne 9. 5. 2019. [↑](#footnote-ref-27)
28. Pogodba o zaposlitvi z dne 20. 2. 2018, aneks št. 1 z dne 6. 4. 2018 in aneks št. 2 z dne 21. 1. 2019. [↑](#footnote-ref-28)
29. Sklep direktorja javnega zavoda z dne 16. 2. 2018. [↑](#footnote-ref-29)
30. E-pošta █, sekretarke javnega zavoda z dne 11. 5. 2020. [↑](#footnote-ref-30)
31. Drugi odstavek 7. člena ZSPJS. [↑](#footnote-ref-31)
32. Pri njej aneks št. 1 k pogodbi o zaposlitvi določa, da se »plačni razred delavca in pripadajoča osnovna plača delavca ne spremeni«, čeprav se je plačna lestvica od sklenitve pogodbe o zaposlitvi že spremenila (dvignila). [↑](#footnote-ref-32)